Disse bestræbelser omfatter alle politikker inden for området fri bevægelighed for varer, personer, tjenesteydelser og kapital samt ledsagepolitikker og horisontale politikker i EØS-aftalen.

Udvidelsen af gældende EU-ret i EØS-EFTA-staterne via deres indarbejdelse i EØS-aftalen gennemføres i overensstemmelse med målene og principperne i aftalen, der har til formål at oprette et dynamisk og ensartet europæisk økonomisk samarbejdsområde, som skal bygge på fælles regler og lige konkurrencevilkår.

Udkastet til Det Blandede EØS-Udvalgs afgørelse (der er knyttet som bilag til forslaget til Rådets afgørelse) har til formål at ændre bilag XX (Miljø) til EØS-aftalen med henblik på at indarbejde forordning (EU) nr. 510/2011 om fastsættelse af præstationsnormer for nye lette erhvervskøretøjers emissioner inden for Unionens integrerede tilgang til nedbringelse af CO2-emissionerne fra personbiler og lette erhvervskøretøjer og dermed forbundne retsakter i EØS-aftalen.

Der er foretaget den tilpasning, at det påhviler EFTA-Tilsynsmyndigheden at pålægge fabrikanter, der er etableret i EØS/EFTA-staterne, afgifter for emissionsoverskridelser.

Ved forordning (EU) nr. 510/2011 indføres et system for præstationsnormer for nye lette erhvervskøretøjer. Udkastet til Det Blandede EØS-udvalgs afgørelse udvider EU’s system til EØS/EFTA-staterne, således at systemet kommer til at omfatte alle EØS-stater med undtagelse af Liechtenstein.

Indarbejdelsen i EØS-aftalen forventes ikke at få virkninger for budgettet, eftersom mulige supplerende indtægter fra registrering af køretøjer i EØS/EFTA-stater skal overføres til EFTA-Tilsynsmyndigheden, og omvendt.

I forbindelse med forberedelsen af den pågældende lovgivning afholdt Kommissionen en offentlig internethøring samt to interessentmøder. Der blev endvidere foretaget en ekstern undersøgelse, hvori man så nærmere på mulige lovinitiativer med henblik på at nedbringe CO2-emissionerne fra personbiler og lette erhvervskøretøjer.

I overensstemmelse med proportionalitetsprincippet går forslaget ikke videre, end hvad der er nødvendigt for at nå dets mål, nemlig at sikre ensartethed på det indre marked.

Der foreslås derfor en fordelingsnøgle, således at afgifterne fordeles forholdsmæssigt på grundlag af andelen af nye lette erhvervskøretøjer, der registreres i henholdsvis EU eller i EFTA-staterne, i forhold til det samlede antal nye lette erhvervskøretøjer, der registreres i EØS.

Opkrævning af afgifter for emissionsoverskridelser, jf. artikel 9, stk. 3, i forordning (EU) nr. 510/2011, som omhandlet i tilpasning j) i Det Blandede EØS-udvalgs afgørelse

Artikel 9, stk. 3, giver Kommissionen retsgrundlag til at fastsætte metoder til opkrævning af afgifter for emissionsoverskridelser. Disse metoder blev fastsat ved Kommissionens afgørelse 2012/99/EU. Da der i henhold til EØS-aftalen findes en særskilt tilsynsmyndighed og et særskilt tilsynssystem, er der foretaget den tilpasning, at EFTA-Tilsynsmyndigheden skal tage stilling til metoderne for opkrævning af afgifter for emissionsoverskridelser. Disse metoder skal baseres på Kommissionens metoder.

Fordeling af afgifter for emissionsoverskridelser, jf. artikel 9, stk. 4, i forordning (EU) nr. 510/2011, som omhandlet i tilpasning k) i Det Blandede EØS-udvalgs afgørelse

Det bestemmes i artikel 9, stk. 4, at afgifterne betragtes som indtægter, der indgår i Den Europæiske Unions almindelige budget.

Der er derfor foretaget den tilpasning for EFTA-staterne, at fordelingen af afgifterne for emissionsoverskridelser, der vedrører EFTA, skal fastlægges.

Anvendelse af forordning (EU) nr. 510/2011 på Liechtenstein, jf. tilpasning o) i Det Blandede EØS-udvalgs afgørelse

De langvarige, meget tætte historiske bånd mellem Liechtenstein og Schweiz er stærkt påvirket af told- og valutaaftalen mellem de to lande (om oprettelse af en told- og møntunion), som blev indgået i 1923 (LGBl. nr. 24/1923). Told- og valutaaftalen med Schweiz har også en væsentlig indvirkning på Liechtensteins miljø- og finanspolitiske strategier. Gennem told- og valutaaftalen er mange schweiziske miljøbestemmelser umiddelbart gældende i Liechtenstein eller gennemført i Liechtensteins lovgivning på grundlag af bilaterale aftaler mellem de to lande.

På denne baggrund har Liechtenstein anmodet om at blive undtaget fra anvendelsen af forordning (EU) nr. 510/2011 ud fra den betragtning, at anvendelse af den schweiziske præstationsordning i Liechtenstein vil sikre opnåelse af de mål, der er fastsat i EU’s lovgivning.





2017/0047 (NLE)

Forslag til

RÅDETS AFGØRELSE

om den holdning, der skal indtages på Den Europæiske Unions vegne

i Det Blandede EØS-Udvalg til en ændring

af bilag XX (Miljø) til EØS-aftalen

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,

under henvisning til Rådets forordning (EF) nr. 2894/94 af 28. november 1994 om visse gennemførelsesbestemmelser til aftalen om Det Europæiske Økonomiske Samarbejdsområde, særlig artikel 1, stk. 3,

under henvisning til forslag fra Europa-Kommissionen, og

ud fra følgende betragtninger:

(1)Aftalen om Det Europæiske Økonomiske Samarbejdsområde ("EØS-aftalen") trådte i kraft den 1. januar 1994.